Európske štrukturálne a investičné fondy (2014 – 2020)

Súhrnná správa o výročných správach o vykonávaní programov z roku 2018

vzťahujúca sa na vykonávanie v rokoch 2014 – 2017

1.Úvod

Cieľom európskych štrukturálnych a investičných fondov (ďalej len „EŠIF“) je podporovať trvalú sociálno-ekonomickú konvergenciu, odolnosť a územnú súdržnosť. EŠIF sú najväčším zdrojom podpory EÚ pre kľúčové oblasti, v ktorých sú potrebné investície a ktoré patria medzi politické priority Junckerovej Komisie. Prostredníctvom podpory vytvárania pracovných miest a rastu, investícií do digitálneho jednotného trhu a energetickej únie, posilnenia jednotného trhu a správy hospodárskych záležitostí tieto investície reagujú na potreby reálnej ekonomiky a podporujú štrukturálne zmeny a reformy stanovené v rámci procesu európskeho semestra.

V tejto správe sa poskytuje tretí výročný prehľad o vykonávaní viac ako 530 programov zdieľaného riadenia (vnútroštátnych a regionálnych) na základe výročných správ o programoch, ktoré boli Komisii doručené v polovici roku 2018. Konkrétne sú v nej zhrnuté dostupné informácie o výkonnosti, ktoré pokrývajú vykonávanie v rokoch 2014 – 2017.

Po preskúmaní v polovici obdobia viacročného finančného rámca na roky 2014 – 2020 a technickej úprave HDP v roku 2017 sa podiel EÚ na rozpočte EŠIF zvýšil o 6 miliárd EUR na celkovú sumu 460 miliárd EUR. Pri zodpovedajúcom zvýšení vnútroštátneho spolufinancovania sa plánované celkové investície zvýšili o 9 miliárd EUR na celkovú sumu 647 miliárd EUR.

Do konca roka 2017 bolo v celej Európe vybraných viac ako 1,7 milióna projektov, čo predstavuje celkový objem investícií vo výške 338 miliárd EUR alebo 53 % celkovej plánovanej sumy. Hodnota projektov vybraných len v roku 2017 dosiahla 158 miliárd EUR, čo je najväčší ročný nárast. Z toho jasne vyplýva, že členské štáty menia investičné plány na konkrétne projekty s cieľom dosiahnuť trvalé sociálne a ekonomické prínosy.

Pri cielených investíciách do mnohých tematických oblastí, ktoré sú prioritami EÚ, sa dosahuje dobrý pokrok. Napríklad z celkových plánovaných investícií do MSP bolo na projekty pridelených 55 %. Hoci je výber investícií v niektorých oblastiach stále nižší ako celkový priemer, rozdiely v mierach výberu sa znížili. Napríklad miery výberu opatrení v oblasti zmeny klímy a investícií do digitálneho hospodárstva sa do konca roka 2017 zlepšili. Z najnovších správ o programoch politiky súdržnosti vyplýva, že do 30. septembra 2018 bola miera výberu projektov stále vysoká, pričom na projekty bolo pridelených 67 % prostriedkov. To je nárast o 66 miliárd EUR za 9 mesiacov, vďaka čomu celkové vybrané investície presiahli 400 miliárd EUR.

V rámci vybraných projektov boli do konca roka 2017 vykázané celkové výdavky vo výške takmer 96 miliárd EUR, čo znamená viac ako dvojnásobné zrýchlenie za 12 mesiacov. Do konca roku 2017 bolo členským štátom z rozpočtu EÚ vyplatených 16 % z celkových finančných prostriedkov dostupných za toto obdobie. (Do konca októbra 2018 to bolo 23 %). Aj vykonávanie programov rozvoja vidieka je na dobrej ceste. Do jesene 2018 získali prijímatelia podporení z EPFRV viac ako 33,8 miliardy EUR, čo predstavuje takmer 33 % celkového finančného krytia dostupného na toto programové obdobie.

Z údajov o celkovej výkonnosti hlásených do konca roka 2017 vyplýva, že:

̶1 milión podnikov získalo cielenú podporu na zlepšenie svojej produktivity a rastu alebo vytvárania pracovných miest,

̶15,3 milióna ľudí bolo podporených pri hľadaní zamestnania, odbornej príprave alebo vzdelávaní, alebo využilo opatrenia sociálneho začlenenia,

̶na 15 % celkovej poľnohospodárskej plochy sa vzťahujú opatrenia zamerané na klímu a životné prostredie s cieľom zlepšiť biodiverzitu a obhospodarovanie pôdy a hospodárenie s vodami.

V oddiele 2 sa uvádza prehľad pokroku vo vykonávaní do konca roka 2017. V oddiele 3 sa podrobnejšie opisuje pokrok v kľúčových tematických oblastiach. V oddiele 4 sa uvádza súhrn hodnotení, ktoré doteraz vykonali členské štáty.

2.Prehľad pokroku v oblasti vykonávania

Súčasne s touto správou sa aktualizovala otvorená platforma údajov o európskych štrukturálnych a investičných fondoch tak, aby sa na nej zobrazoval objem finančných prostriedkov výberu projektu a prognózy a úspechy týkajúce sa spoločných ukazovateľov vykazovaných v programoch v rámci výročných správ o vykonávaní za rok 2018. Údaje sú k dispozícii podľa členského štátu, programu, témy a fondu EŠIF. Na platforme sa zobrazujú najnovšie vykázané hodnoty, ktoré sa môžu líšiť od údajov dostupných po dokončení tohto textu.

2.1.Prehľad pokroku v oblasti financií

Počas roku 2017 celkové plánované investície v rámci EŠIF prešli niekoľkými zmenami, ktoré viedli k čistému nárastu. Preskúmanie v polovici obdobia viacročného finančného rámca na roky 2014 – 2020 viedlo k zvýšeniu pridelených prostriedkov na iniciatívu na podporu zamestnanosti mladých ľudí (pozri rámček 2). Technická úprava založená na prepočte finančných prostriedkov pridelených v rámci politiky súdržnosti viedla k čistému zvýšeniu rozpočtov EFRR a ESF. V rámci EPFRV došlo na vnútroštátnej úrovni k ďalším transferom z piliera 1 spoločnej poľnohospodárskej politiky (SPP) do programov rozvoja vidieka.

Vo svojich výročných správach za rok 2018 členské štáty uviedli zvýšenie pridelených finančných prostriedkov na vybrané projekty. Celkový objem prostriedkov na projekty, ktoré boli vybrané na podporu, bol 338 miliárd EUR, čo predstavuje 53 % celkového objemu investícií naplánovaných na obdobie 2014 – 2020. Výška príspevku EÚ do vybraných projektov sa odhaduje na 240 miliárd EUR. Táto celková miera výberu projektov je porovnateľná s rovnakým obdobím posledného programového obdobia.

V prílohách 1.1 a 1.2 sa uvádza rozdelenie objemov prostriedkov výberu projektu podľa fondu na konci roku 2017 (príloha 1.1) a na jeseň 2018 (príloha 1.2). V prílohách 2.1 a 2.2 sa uvádzajú rovnaké finančné údaje vykázané každým členským štátom. (V deviatich mesiacoch od konca roka 2017 do jesene roku 2018 sa celkový finančný objem vybraných projektov politiky súdržnosti zvýšil o 66 miliárd EUR a v súčasnosti dosahuje 67 % plánovaných investícií.)